
Copii și familiile care trăiesc la marginea orașelor din România, în pungile de numărul 
sărăcie, reprezintă o catastrofă naţională nevăzută, a declarat, marți, într-o românilo 
conferință de presă la Baia Mare, președintele Fundaţiei Hope and Homes for r care 
A cula cred că 
Children (FHHC), Ștefan Dărăbuș. ; 
regimul 
comunist 

„E catastrofal pentru România! Noi trăim într-o catastrofă demografică. Noi 
nu știm cine o să ne plătească pensiile în zece ani de zile. Noi suntem în 
perioada generaţiei decreţeilor, care suntem noi, încet, încet vom ieși la 
pensie, în aproximativ zece ani. Problema e că atunci când balanţa aceasta se 
dezechilibrează atât de puternic ce faci și cum reușești să aduci sânge nou? 
Dacă ne batem joc de sute de mii de copii și îi lăsăm să moară sau să trăiască 
vai de mama lor (...) Cum poate să fie situaţia asta ? Decât catastrofală! Nici 
nu mă refer la ce ar însemna asta din perspectiva drepturilor omului, să 
zicem că asta e deja o fiță, dar cred că prea ușor uităm perspectiva și prea 
ușor ne facem că nu vedem dramele din jurul nostru, când dramele din jurul 
nostru ar putea să reprezinte salvarea noastră de mâine”, a declarat Ștefan 
Dărăbuș. 


Potrivit acestuia, sute de mii de copii români trăiesc fără acces normal la apă 
curentă, energie electrică și încălzire, în pungile de sărăcie de la marginea 
localităţilor. 


„Mulţi dintre copiii care sunt în situaţii critice ne facem că nu-i vedem, 
probabil din cauza lipsei de bani a autorităţilor publice, dar în pungile de 
sărăcie (zone extrem de sărace de la marginea localităţilor n.r) din România 
supraviețuiesc peste un milion de oameni. Aceștia n-au acces la apă, curent 
sau la încălzire - în municipiul Baia Mare aceste pungi de sărăcie sunt situate 
în trei puncte ale orașului - și trăiesc foarte greu. Din acești un milion de 
oameni, sute de mii de sunt copii și noi ne facem că nu-i vedem”, a afirmat 
Ștefan Dărăbuș. 


El a arătat că sunt deja 25 de ani de când fundaţia sa a aplicat proiectul pilot 
prin care au fost închise, în judeţul Maramureș, primele orfelinate din 
România. 


„Prima dată am închis leagănul de copii de la Cavnic (fost oraș minier n.r), 
apoi cel de la Sighet (...) 100.000 de copii erau în orfelinate în 1998 și acum, în 
2023, sunt 1.777 de copii în orfelinate de tip vechi în România. În următorii 
probabil trei ani de zile sau patru, toate orfelinatele din ţară o să devină o 
chestiune de istorie (...) Pentru cei 1.777 de copii, noi vom fi aici ca echipă, o 
să lucrăm cu cei din autorităţile publice și să-i ducem în servicii de tip 
familiar”, a arătat președintele FHHC. 


Odată începute operațiunile de închidere a orfelinatelor din județul 
Maramureș, fundaţia a început să-și extindă activitatea în ţară. 


„După ce am început să închidem orfelinatele din Maramureș, am început și 
cu cele din Bihor (...) În Maramureș am terminat prin anul 2012 cu închiderea 
orfelinatelor. Așa că sunt deja 11 ani de când Maramureș nu are orfelinate. 

Acum am ajuns la 125 de case de tip familial în cei 25 de ani. Prin noile 
proiecte, bursele Dar, încercăm să sprijinim copii și tinerii care au niște 
talente excepţionale în diverse domenii. Suntem deja în al treilea an în care 
facem acest proiect. Proiect pe care îl vom consolida (...) Am reușit să 
închidem la nivel naţional 67 de orfelinate și să construim 125 de case de tip 
familial, iar în mod indirect am sprijinit multe instituţii de tip vechi, am 
dezvoltat centre de zi, centre maternale, centre de primire în regim de 
urgenţă, centre de consiliere, apartamente de tip familial. Ce a fost nevoie 
pentru copii dintr-un judeţ sau regiune am făcut. Proiectele nu au fost în 
funcţie de ce am vrut noi să facem, ci în funcţie de nevoile copiilor. În toți 
acești 25 de ani am încercat ca tot ce am făcut să fie mulat în jurul nevoilor 
copilului și nu a unor chestiuni administrative”, a spus Ștefan Dărăbuș. 


În cei 25 de ani de activitate ai fundaţiei, prin proiectele derulate de aceasta 
peste 7.000 de copii au părăsit orfelinatele, iar alții au fost reuniți cu familia. 


„Peste 7.000 de copii au ieșit din instituţiile pe care le-am închis noi în mod 
direct, aproape 1.000 de copii au fost reuniți împreună cu familiile lor. 
Aproape 2.400 au fost sprijiniți în vederea reintegrării sau i-am ajutat să aibă 
o viaţă independentă. Și aproape 42.000 de copii au fost în programele 
noastre de prevenire familială în toată ţara. Încet, încet ne-am întins în toată 
țara și am reușit să fim activi undeva la aproape 70% din România cu proiecte 
care sunt cât se poate de reale. Proiectele noastre nu-s pe hârtie, nu-s 
proiecte de conferinţe, proiectele noastre sunt cât se poate de reale, cu 
oameni care se duc și lucrează pentru oameni, cu familii, cu copii care se află 
în situaţii dintre cele mai dificile”, a subliniat Ștefan Dărăbuș. 


Președintele FHHC a ţinut să precizeze că activitatea fundaţiei, în cei 25 de 
ani de existenţă, a beneficiat de aproape 62 milioane de euro care au venit 
din străinătate, majoritatea din Marea Britanie, însă în prezent 80% din 
bugetul anual al organizaţiei se adună prin donaţii din ţară. 


„Noi acoperim costurile cu crearea acestor servicii - construcţie casă tip 
familial, servicii adecvate, iar după ce sunt create, trec în structura Direcţiei 
de Protecţie a Copilului din judeţul respectiv. Noi mergem acolo (după 
predare n.r.) cu rol de monitorizare, că e păstrată calitatea acelui tip de 
servicii. Fondurile pe care le avem noi, veneau până acum zece ani din Marea 
Britanie. Și de zece ani strângem bani și din ţară, tot mai mulţi prin diverse 
campanii, cam 80% din bugetul nostru provine acum din ţară. În cei 25 de ani 
de activitate am făcut un calcul câți bani am adus în proiectele dezvoltate și 
să știți că s-au strâns vreo 62 de milioane de euro (...) În ţară, strângem bani 
într-o diversitate de moduri, de la companii, persoane fizice, sms (...) Până 
acum, echipa noastră din București a făcut 15 astfel de campanii. Nu ne 
oprim aici și mergem mai departe”, a mai afirmat Ștefan Dărăbuș. 

Fundaţia Hope and Homes for Children (FHHC) România are sediul central în 


municipiul Baia Mare. Hope and Homes for Children este o organizaţie 


caritabilă globală, specializată în protecția copilului, a cărei istorie a început în 


anul 1994, în Marea Britanie, în casa soţilor Mark și Caroline Cook. 


© Abonează-te acum la canalul nostru de Telegram cotidianul.RO, 
pentru a fi mereu la curent cu cele mai recente știri și informaţii de 

Dupa ce ne-ati etichetat ca pe niste bastarzi acum ne mai folositi si pe post 
de BAU-BAU. 

Nu le plangeti de mila celor nascuti in perioada anilor „70-89 adica celor cu 
varsta intre 34-57 ani care in 1989 aveau 0-24 ani. 

Aproape jumatate dintre ei o sa-i gasiti printre cei peste 4 milioane de romani 
care-i numiti diaspora romaneasca. 

Dintre cei ramasi nu cred ca jumatate au fost contributori la sistemul de 
pensii, cel putin in perioada anilor 1989-2010. 

Decreteii (asa cu sunt numiti de unii dintre romanii binevoitori) care vor avea 
drepturi de pensie cu vechime de munca integrala vor fi numai un procent de 
20-40% di copii nascuti in perioada 1966-1989. 

Dragi ziaristi si viitori politicieni cautati alta sperietoare pentru viitorii 
pensionari. 

Precizare: 

Ziarul Cotidianul își propune să găzduiască informaţii și puncte de vedere 
diverse și contradictorii. Publicaţia roagă cititorii să evite atacurile la 
persoană, vulgarităţile, atitudinile extremiste, antisemite, rasiste sau 
discriminatorii. De asemenea, invită cititorii să comenteze subiectele 
articolelor sau să se exprime doar pe seama aspectelor importante din viaţa 
lor si a societăţii, folosind un limbaj îngrijit, într-un spaţiu de o dimensiune 
rezonabilă. Am fi de-a dreptul bucuroși ca unii comentatori să semneze cu 
numele lor sau cu pseudonime decente. Pentru acurateţea spațiului afectat, 
redacţia va modera comentariile, renunțînd la cele pe care le consideră 
nepotrivite. 

